Model dra herwonne plastiek op rooi tapyt | SARIE
Amber Valletta op die voorblad van Editorialist se Herfs Winter 2014 uitgawe
By die onlangse Met Gala in New York het die model en aktrise Amber Valletta 'n rok gedra wat van volhoubare materiale gemaak is. Dié rok van tafsy is versier met blomblare van organiese sy en blinkers van herwonne plastiek. Interessant genoeg is die swart aandrok nie deur 'n bekende modeontwerper gemaak nie, maar deur die Sweedse klerewinkelgroep H&M.
Die sangeres Ciara se rok is nog 'n meesterstuk deur die H&M-span. Hangertjies van Swarovski-kristalle aan 'n metaal-netwerk is gebruik om die gewaagde rok te maak.
Ciara in 'n gewaagde uitrusting deur H&M. Foto: John Shearer/Getty Images
Die 19-jarige Hailee Steinfeld het glansryk gelyk in 'n smaraggroen rok met 'n bostuk van sy-organza en blinkers. Die onderste deel was van sysatyn.
"Ons geniet elke oomblik daarvan om dié uitrustings vir die Costume Institute se gala-aand te maak. Mode is H&M se grootste liefde, en dis besonder inspirerend om met die gebruik van die voortreflikste tegnieke en fynste detail skeppings te ontwerp vir sulke wonderlike gaste," sê Pernilla Wohlfahrt, kreatiewe – en ontwerpdirekteur van H&M.